En 18 år gammel kvinne og en 27 år gammel mann erkjente straffskyld for å ha satt opp en sex-felle i Halden tidligere i år.

Kvinnen fortalte hvordan hun opprettet en profil på en datingside på internett. Via denne profilen kom den da 17 år gamle jenta i kontakt med menn som ville betale for sex.

Det mennene ikke visste, var at kvinnen samarbeidet med sin ni år eldre kjæreste. Da mennene kom til en avtalt adresse i Halden sentrum, dukket han opp med buff foran ansiktet og truet til seg penger.

Les også: Kvinne (18) innrømmet å ha satt opp sex-felle

Nå er begge to dømt til henholdsvis samfunnstraff og fengsel.

Én anker, én anker ikke

18-åringen er tidligere ustraffet og var ikke myndig da de lagde sex-fella. Hun slapp dermed unna med 417 timer samfunnsstraff.

– Vi har kommet fram til at vi ikke anker dommen. Hun synes det er greit at saken er avgjort, sier 18-åringens advokat Hans Christian Nygaard Wang.

Hennes 27 år gamle kjæreste er derimot tidligere straffedømt tre ganger, og var fortsatt inne i prøvetiden da han utførte ranene og ransforsøket, samt grov kroppskrenkelse mot en mann på byen. Han må dermed sone ett år og ti måneder i fengsel.

– Han har registrert dommen, men er ikke fornøyd med rettens vurdering. Vi har derfor anket saken, sier 27-åringens advokat Skjalg Jarnang.

Politiet inndrar buff

I tingretten kom det fram at det samlede ransutbyttet var på rundt 5000 kroner. Dette må kjæresteparet betale tilbake, samt en erstatning på nærmere 20.000 kroner til mannen som ble banket opp på byen.

I tillegg har retten bestemt at politiet kan inndra buffen som 27-åringen brukte under ranene og ransforsøket.

Les også: Flere menn ranet etter voldelig sex-felle i Halden